text: Отворена покана за участие във Фестивал на споделените таланти на Женския пазар
  Срок за подаване на заявка: 10 май 2019 година
  ◊ ОТВОРЕНА ПОКАНА ЗА УЧАСТИЕ
  Фестивалът на споделените таланти на Женския пазар отправя покана за участие към хора с определени таланти, които да организират на доброволни начала уъркшопи за споделяне на своите артистични умения с обичайните обитатели на пазара и другите посетители.
  Какви уъркшопи се приемат в програмата:
  Уъркшопите могат да са в областта на изобразителното изкуство, фотографията, музиката, театъра, цирка, танца, литературата, ръчните занаяти и други.
  Участниците могат да бъдат артисти, преподаватели по изкуства, студенти, занаятчии и всички останали, които притежават определен талант и желаят да го споделят с публиката.
  Необходимо е подаване на предварителна заявка за участие. След определяне на участниците, те се ангажират да участват в предварителните работни срещи по организиране на фестивалната програма.
  За да подадете заявка за участие във Фестивала на споделените таланти на Женския пазар е необходимо да изпратите е-мейл на sharedtalants.sofia@gmail.com, който да съдържа следната информация:
  - Вашите имена, телефон и електронен адрес?
  - Какъв е талантът, който владеете и желаете да споделите с публиката?
  - Каква е мотивацията ви да участвате в този фестивал (до 5 изречения)?
  - Какво ви е необходимо, за да проведете уъркшопа си - колко голямо пространство, с каква продължителност, какви материали ще използвате?
  10 май 2019 година.
  Дати на провеждане на Фестивала на споделените таланти на Женския пазар:
  15-16 юни 2019 година
  За мястото на провеждане:
  Мястото на провеждане, в сърцето на Женския пазар в София, не е избрано случайно. Този район е населен от разнообразни социални групи, които много трудно имат достъп до изкуство и култура поради постоянното им живеене в бедност и риск. Това са, от една страна, търговците на сергии и купувачите, но също така и множество семейства, живеещи в околните стари сгради.
  Организаторите от "Павилион 19: място за игра: Семейство и училище", инициатива на Центъра за култура и дебат "Червената къща "Андрей Николов", от две години и половина осъществяват модел за работа с деца и младежи от района на Женския пазар чрез изкуство, култура и психо-социална подкрепа. Артисти, учители и психотерапевти предоставят на семействата от Женския пазар възможност да участват ежеседмично в ателиета по изкуства и по социални умения.
  Съорганизатор на фестивала е международното движение за борба с крайната бедност "All Together in Dignity - четвърти свят". Движението е насочено към преодоляване на несправедливото живеене в постоянна бедност и социалното изключване чрез обединение на хора от различни сфери на живота и осъществяване на социално ангажирани проекти, засягащи бедни семейства и малки общества. Основна цел е да се промени разбирането за това какво представлява бедността. Първата стъпка е да се свържем с онези, които ежедневно срещат бедността, за да разберем техните трудности.
  Голяма част от децата на Женския пазар прекарват дните си на открито, а семействата им живеят в изоставени сгради и имат трудно ежедневие. Според опита на "Павилион 19" и "All Together in Dignity - четвърти свят" едно начинание, в което хората споделят талантите си и разкриват силните си страни и способности, позволява на хора от различни социални групи, които обикновено не се срещат, да осъществят контакт и да общуват непринудено.
  Заниманията с изкуство са мощни средства за създаване на по-добра среда и перспективи за развитието на всички участници.
  Фестивалът на споделените таланти се организира за първи път в България по модел на инициативи, вече осъществени в няколко различни държави по света, и е специално адаптиран за средата на Женския пазар, за неговите обитатели и за публиката на София.
  Фестивалът на споделените таланти на Женския пазар е подкрепен от програма "Социално ангажирани и общностни изкуства '18 на Национален фонд "Култура".
  "Павилион 19" е начинание на Центъра за култура и дебат "Червената къща "Андрей Николов" в партньорство с ATD - четвърти свят, Гьоте институт, Столична община Район Възраждане, Програма Европа 2019, Пазари Възраждане ЕАД - Женски пазар, Национален фонд култура.
  координатор Фестивал на споделените таланти на Женския пазар
  0876256956
  sharedtalents.sofia@gmail.com
  Вероник и Беноа Рeбул-Салз
  0876718983
  Етикети: Фестивал на споделените таланти на Женския пазар, покана за участие, "Павилион 19", Центъра за култура и дебат "Червената къща, общество, инициатива, международно движение за борба с крайната бедност "All Together in Dignity - четвърти свят"